**РЕПУБЛИКА СРБИЈА - АП ВОЈВОДИНА**

**ОПШТИНА БАЧ**

**КОМИСИЈА ЗА ДОДЕЛУ**

**ЈЕДНОКРАТНЕ ПОМОЋИ У НАТУРИ**

**Број: 55-1-4/2020-IV-01**

**Дана: 02.11.2020. године**

На основу Правилника о утврђивању права на једнократну помоћ у натури Општине Бач бр. 020-3-157/2020-II од 30. октобра 2020. године, Kомисија задоделу једнократне помоћи у натури расписује:

**ЈАВНИ ПОЗИВ**

**ЗА ДОДЕЛУ ЈЕДНОКРАТНЕ ПОМОЋИ У НАТУРИ - ДРВА ЗА ОГРЕВ**

**Члан 1.**

Право на једнократну помоћ у натури могу остварити појединац или породица, у којима један или оба супружника/ванбрачна партнера имају пребивалиште на територији општине Бач дуже од годину дана. Породицом у смислу овог Правилника сматрају се супружници и ванбрачни партнери, једнородитељске породице, деца и сродници у правој линији без обзира на степен сродства, усвојеник и лице под старатељством, као и крвни сродници до другог степена сродства под условом да живе у заједничком домаћинству.

Право на једнократну помоћ у натури имају појединац или породица који се изненада, или тренутно нађу у стању социјалне потребе коју не могу самостално превазићи.

**Члан 2.**

Захтев за остваривање права на једнократну помоћ у натури подноси се Општини Бач, Комисији за утврђивање испуњености услова за остваривање права на једнократну помоћ у натури (у даљем тексту Комисија), на прописаном обрасцу.

О праву на једнократну помоћ у натури одлучује Председник општине Бач, на основу Мишљења Комисије у року од 30 дана од дана пријема захтева. Комисију за утврђивање испуњености услова за остваривање права на једнократну помоћ у натури именује председник општине Бач.

**Центар за социјални рад општине Бач поднеће обједињени Захтев за све кориснике новчане социјалне помоћи.**

**Члан 3.**

**Критеријуми и потребна документација на основу којих Комисија доноси Мишљење су:**

1. За кориснике новчане социјалне помоћи:

* Захтев
* Решење о утврђеном праву на новчану социјалну помоћ
* Фотокопија личне карте
* За радно способне кориснике новчане социјалне помоћи који су у прекиду права прилаже се старо решење о новчаној социјалној помоћи које није старије од годину дана

2. Корисници основног додатка за туђу негу и помоћ који то право остварују преко Центра за социјални рад, уколико породица нема друге приходе:

* Захтев
* Решење о додатку за помоћ и негу другог лица
* Фотокопија личних карти
* Потврда из ПИО фонда за све чланове породице да нису корисници пензије, као ни новчане накнаде
* Изводи из МК рођених за сву малолетну децу
* Потврда из Националне службе за запошљавање за све пунолетне чланове да су на евиденцији незапослених.

3. Самохрани родитељи без запослења, који имају малолетну децу или децу на школовању, до 26. године старости:

* Захтев
* Фотокопија личних карти
* Изводи из МК рођених за децу из којих је видљиво да немају утврђено очинствo
* Извод из МК умрлих за једног од родитеља
* Потврда да се дете налази на школовању
* Уверење Националне службе за запошљавање о незапослености, за родитеља који брине о детету

4.Породице које немају имовину, један члан болује од малигних болести, психозе или менталног дефицита

* Захтев
* Фотокопија личних карти- очитана биометријска л. карта за све пунолетне чланове породице
* Извод из МК рођених за сву малолетну децу
* Потврда из ПИО фонда за све чланове породице
* Уверење Националне службе за запошљавање, за све пунолетне чланове, да су на евиденцији незаполених лица
* Лекарска документација за бар једног члана породице (доказ да лице болује од хроничне болести-налаз не старији од 6 месеци, Решење о категоризацији-ментална заосталост)

5. Породице које имају ниска материјална примања и корисници који остварују испод просечна примања:

* Захтев
* Фотокопија личних карти- очитана биометријска л. карта за све пунолетне чланове породице
* Доказ о висини новчаних средстава
* Извод из МК рођених за сву малолетну децу
* Потврда из ПИО фонда за све чланове породице
* Уверење Националне службе за запошљавање, за све пунолетне чланове, да су на евиденцији незаполених лица

**Члан 4.**

Дрва за огрев се достављају на адресу домаћинства у року од 60 дана од дана доношења одлуке Председника општине Бач, којом се одобрава помоћ конкретном домаћинству.

Приликом одлучивања приоритет ће имати лица која до сада нису користили ову врсту помоћи.

**Члан 5.**

Подносиоци Захтева, по објављеном Позиву за доделу једнократне помоћи у натури (дрва за огрев), поднеће Захтев на прописаном обрасцу, који се може добити у пријемној канцеларији Општинске управе Бач, у Бачу, Трг др Зорана Ђинђића 2; просторијама Месних заједница Општине Бач или се исти може преузети на званичном сајту Општине Бач [www.bac.rs](http://www.bac.rs)

Комисија ће разматрати само пријаве које су у складу са Јавним позивом и Правилником.

**Неблаговремене и непотпуне пријаве на Јавни позив неће бити разматране.**

Пријава на Позив из става 1. Овог члана подноси се непосредно Општинској управи (пријемној канцеларији-писарници) или путем поште препорученом пошиљком на адресу Општинска управа Бач, Бач, Трг др Зорана Ђинђића 2 .

**Пријаве се подносе до 06. новембра 2020. године.**

**Члан 6.**

За додатне информације у вези са Јавним Позивом, можете се обратити Комисији, или на број телефона 021/6070-075 локал 113 и 148.

Председник Комисије

Ненад Ковач с.р.